b'\n_START_ARTICLE_\nJude\xc8\x9bul Gala\xc8\x9bi\n_START_SECTION_\nDate geografice\n_START_PARAGRAPH_\nSituat la extremitatea est-central\xc4\x83 a Rom\xc3\xa2niei, la confluen\xc8\x9ba Dun\xc4\x83rii cu r\xc3\xa2urile Siret \xc8\x99i Prut, jude\xc8\x9bul Gala\xc8\x9bi are o suprafa\xc8\x9b\xc4\x83 de 4.466\xc2\xa0km\xc2\xb2, ceea ce reprezint\xc4\x83 1,9\xc2\xa0% din suprafa\xc8\x9ba \xc8\x9b\xc4\x83rii. Jude\xc8\x9bul include patru localit\xc4\x83\xc8\x9bi urbane (municipiile Gala\xc8\x9bi \xc8\x99i Tecuci, ora\xc8\x99ele Tg. Bujor \xc8\x99i Bere\xc8\x99ti) \xc8\x99i 56 comune cuprinz\xc3\xa2nd 180 sate. Zon\xc4\x83 de confluen\xc8\x9b\xc4\x83 \xc3\xaentre Platoul Covurlui la nord (50% din suprafata jude\xc8\x9bului), c\xc3\xa2mpiile Tecuci \xc8\x99i Covurlui (34%) \xc8\x99i lunca Siretului inferior \xc8\x99i a Prutului la sud (16%), jude\xc8\x9bul Galati reprezint\xc4\x83 o structur\xc4\x83 unitar\xc4\x83 din punct de vedere fizico-geografic. Principalele cursuri de ap\xc4\x83 sunt Dun\xc4\x83rea, Prutul \xc8\x99i Siretul, principalele lacuri sunt Lacul Brate\xc8\x99 (de lunc\xc4\x83) 21 kmp \xc8\x99i Lacul T\xc4\x83l\xc4\x83basca (de lunc\xc4\x83). Altitudinea maxim\xc4\x83 este atins\xc4\x83 \xc3\xaen Dealurile F\xc4\x83lciului: 274 m.Clima - teritoriul jude\xc8\x9bului Gala\xc8\x9bi apar\xc8\x9bine \xc3\xaen totalitate sectorului de clim\xc4\x83 continental\xc4\x83 (partea sudic\xc4\x83 \xc8\x99i central\xc4\x83 \xc3\xaensum\xc3\xa2nd mai bine de 90% din suprafa\xc8\x9b\xc4\x83, se \xc3\xaencadreaz\xc4\x83 \xc3\xaen \xc8\x9binutul de clim\xc4\x83 de c\xc3\xa2mpie, iar extremitatea nordic\xc4\x83 reprezent\xc3\xa2nd 10% din teritoriu, \xc3\xaen \xc8\x9binutul cu clim\xc4\x83 de dealuri). \xc3\x8en ambele \xc8\x9binuturi climatice, verile sunt foarte calde \xc8\x99i uscate, iar iernile geroase, marcate de viscole puternice, dar \xc8\x99i de \xc3\xaentreruperi frecvente provocate de advec\xc8\x9biile de aer cald \xc8\x99i umed din S \xc8\x99i SV care determin\xc4\x83 intervale de \xc3\xaenc\xc4\x83lzire \xc8\x99i de topire a stratului de z\xc4\x83pad\xc4\x83. Pe fundalul climatic general, luncile Siretului, Prutului \xc8\x99i Dun\xc4\x83rii introduc \xc3\xaen valorile \xc8\x99i regimul principalelor elemente meteorologice, modific\xc4\x83ri care conduc la crearea unui topoclimat specific de lunc\xc4\x83, mai umed \xc8\x99i mai r\xc4\x83coros vara \xc8\x99i mai umed \xc8\x99i mai pu\xc8\x9bin rece iarna. Circula\xc8\x9bia general\xc4\x83 a atmosferei are ca tr\xc4\x83s\xc4\x83turi principale frecven\xc8\x9ba relativ mare a advec\xc8\x9biilor lente de aer temperat-oceanic din V \xc8\x99i NV (mai ales \xc3\xaen semestrul cald), frecven\xc8\x9ba de asemenea mare a advec\xc8\x9biilor de aer temperat-continental din NE \xc8\x99i E (mai ales \xc3\xaen anotimpul rece), precum \xc8\x99i advec\xc8\x9biile mai pu\xc8\x9bin frecvente de aer arctic din N \xc8\x99i aer tropical maritim din SV \xc8\x99i S. Relieful - prin pozi\xc8\x9bia sa la exteriorul arcului carpatic, jude\xc8\x9bul Gala\xc8\x9bi ocup\xc4\x83 zona de \xc3\xaentrep\xc4\x83trundere a marginilor provinciilor fizico-geografice est-european\xc4\x83, sud-european\xc4\x83 \xc8\x99i \xc3\xaen parte, central-european\xc4\x83, ceea ce se reflect\xc4\x83 fidel at\xc3\xa2t \xc3\xaen condi\xc8\x9biile climaterice \xc3\xaen \xc3\xaenveli\xc8\x99ul vegetal \xc8\x99i de soluri, c\xc3\xa2t \xc8\x99i \xc3\xaen structura geologic\xc4\x83 a reliefului. Acestea din urm\xc4\x83 ofer\xc4\x83 o priveli\xc8\x99te cu \xc3\xaen\xc4\x83l\xc8\x9bimi domolite, cuprinse \xc3\xaentre 310 m \xc3\xaen nord \xc8\x99i 5 \xe2\x80\x9310 m la sud. Teritoriul jude\xc8\x9bului Gala\xc8\x9bi \xc3\xaen sine prezint\xc4\x83 un relief tabular cu o fragmentare mai accentuat\xc4\x83 \xc3\xaen nord \xc8\x99i mai slab\xc4\x83 \xc3\xaen sud, disting\xc3\xa2ndu-se dup\xc4\x83 altitudine, pozi\xc8\x9bie \xc8\x99i particularit\xc4\x83\xc8\x9bi de relief, cinci unit\xc4\x83\xc8\x9bi geomorfologice: Podi\xc8\x99ul Covurluiului, C\xc3\xa2mpia Tecuciului, C\xc3\xa2mpia Covurluiului, Lunca Siretului Inferior \xc8\x99i Lunca Prutului de Jos. Forma\xc8\x9biunile geologice vechi sunt prea pu\xc8\x9bin importante din punct de vedere al resurselor minerale. Au fost identificate \xc8\x99i se exploateaz\xc4\x83 hidrocarburi - \xc8\x9bi\xc8\x9bei \xc8\x99i gaze naturale \xc3\xaen zonele Schela - Independen\xc8\x9ba, Munteni - Berheci \xc8\x99i Brate\xc8\x99. Forma\xc8\x9biunile geologice tinere \xc8\x99i \xc3\xaen special cuaternare, constituite din argile comune, nisipuri, pietri\xc8\x99uri - exploatate la Gala\xc8\x9bi, Tecuci, Brani\xc8\x99tea \xc8\x99i din albia minor\xc4\x83 a r\xc3\xa2ului Prut, au deosebit\xc4\x83 importan\xc8\x9b\xc4\x83 pentru industria materialelor de construc\xc8\x9bii. Rezerva\xc8\x9bii \xc8\x99i monumente ale naturii Principala rezerva\xc8\x9bie natural\xc4\x83 din jude\xc8\x9bul Gala\xc8\x9bi este localizat\xc4\x83 pe nisipurile din c\xc3\xa2mpia Tecuciului \xc8\x99i anume la sud de localitatea Lie\xc8\x99ti, \xc3\xaen jurul satului Hanu Conachi, pe o f\xc3\xa2\xc8\x99ie de circa 4\xc2\xa0km lungime \xc8\x99i 0,5 \xe2\x80\x93 1\xc2\xa0km l\xc4\x83\xc8\x9bime av\xc3\xa2nd o suprafa\xc8\x9b\xc4\x83 de circa 84 ha \xc8\x99i care se continu\xc4\x83 p\xc3\xa2n\xc4\x83 \xc3\xaen lunca Siretului. La c\xc3\xa2\xc8\x9biva kilometri de Municipiul Gala\xc8\x9bi se afl\xc4\x83 rezerva\xc8\x9bia paleontologic\xc4\x83 de la Barbo\xc8\x99i (Tirighina) cu o suprafa\xc8\x9b\xc4\x83 de circa 1 ha, cuprinz\xc3\xa2nd fosile de molu\xc8\x99te din faza Euxinului vechi (cu aproximativ 400000 ani \xc3\xaen urm\xc4\x83). De asemenea, nu departe de Gala\xc8\x9bi, \xc8\x99i anume la nord de ora\xc8\x99, dar pe valea Prutului, pe teritoriul comunei Tuluce\xc8\x99ti, \xc3\xaen locul numit R\xc3\xa2pa B\xc4\x83laia, se afl\xc4\x83 cea de-a doua rezerva\xc8\x9bie paleontologic\xc4\x83. A treia rezerva\xc8\x9bie paleontologic\xc4\x83 se afl\xc4\x83 l\xc3\xa2ng\xc4\x83 ora\xc8\x99ul Tecuci, pe \xc8\x99oseaua Tecuci-Valea M\xc4\x83rului-Pechea-Gala\xc8\x9bi, cu o suprafa\xc8\x9b\xc4\x83 de 1,5 ha. Rezerva\xc8\x9bia se afl\xc4\x83 pe terasa inferioar\xc4\x83 a B\xc3\xa2rladului, la punctul numit \xe2\x80\x9cLa Rate\xc8\x99\xe2\x80\x9d, adic\xc4\x83 acolo unde a fost c\xc3\xa2ndva un han. \xc3\x8en partea de r\xc4\x83s\xc4\x83rit a jude\xc8\x9bului, pe teritoriul comunei B\xc4\x83neasa, \xc3\xaentre localit\xc4\x83\xc8\x9bile B\xc4\x83neasa \xc8\x99i Ro\xc8\x99cani, se afl\xc4\x83 P\xc4\x83durea B\xc4\x83neasa, \xc3\xaen care, pe l\xc3\xa2ng\xc4\x83 p\xc4\x83durea \xc3\xaen sine este ocrotit \xc8\x99i bujorul s\xc4\x83lbatic, pe seama c\xc4\x83ruia s-au creat legende \xc8\x99i o mare serbare popular\xc4\x83 care are loc \xc3\xaen fiecare an. Se spune c\xc4\x83 bujorii ar fi ap\xc4\x83rut din s\xc3\xa2ngele moldovenilor c\xc4\x83zu\xc8\x9bi \xc3\xaen lupta de la Ro\xc8\x99cani, de la 1574, c\xc3\xa2nd armata lui Ioan Vod\xc4\x83 cel Viteaz a fost \xc3\xaenvins\xc4\x83 de turci datorit\xc4\x83 lipsei de ap\xc4\x83. \xc8\x98i \xc3\xaen p\xc4\x83durea de la Hanu Conachi se desf\xc4\x83\xc8\x99oar\xc4\x83 \xc3\xaen fiecare an, s\xc4\x83rb\xc4\x83toarea salc\xc3\xa2mului. Aceste dou\xc4\x83 rezerva\xc8\x9bii constituie nu numai obiective \xc8\x99tiin\xc8\x9bifice, dar \xc8\x99i atrac\xc8\x9bii permanente pentru turi\xc8\x99ti.\n_START_SECTION_\nDemografie\n_START_PARAGRAPH_\nLa 1 iulie 2003, popula\xc8\x9bia jude\xc8\x9bului \xc3\xaengloba 622.936 de locuitori, ceea ce reprezint\xc4\x83 2,8% din totalul populatiei Rom\xc3\xa2niei (al nou\xc4\x83lea jude\xc8\x9b al \xc8\x9b\xc4\x83rii), din care 309.018 barbati si 313.918 femei, 355251 locuind in mediul urban si 267.685 in mediul rural. Avand 139.5 locuitori/km\xc2\xb2, jude\xc8\x9bul Gala\xc8\x9bi ocup\xc4\x83 locul al treilea ca densitate a popula\xc8\x9biei. Capitala jude\xc8\x9bului, municipiul Gala\xc8\x9bi al cincilea mare ora\xc8\x99 din Rom\xc3\xa2nia cu o populatie de 300.211 este cel mai mare port al Dun\xc4\x83rii maritime de pe teritoriul Romaniei, situat la 80 de mile de Marea Neagra \xc8\x99i la aproximativ 250\xc2\xa0km de Bucuresti si de orasele Ia\xc8\x99i, Ploie\xc8\x99ti, Constan\xc8\x9ba, Chi\xc8\x99in\xc4\x83u (Republica Moldova) \xc8\x99i Odessa (Ucraina). Condi\xc8\x9biile naturale ale teritoriului jude\xc8\x9bului Gala\xc8\x9bi poart\xc4\x83 \xc3\xaen peisaj amprenta unor influen\xc8\x9be datorate acelor entit\xc4\x83\xc8\x9bi geografice europene care se interfereaz\xc4\x83 pe p\xc4\x83m\xc3\xa2ntul Rom\xc3\xa2niei._NEWLINE_Jude\xc8\x9bul Gala\xc8\x9bi - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nStema jude\xc8\x9bului\n_START_PARAGRAPH_\nEste adoptat\xc4\x83 prin Hot\xc4\x83r\xc3\xa2rea Guvernului nr. 684 din 30 septembrie 1998 \xc8\x99i publicat\xc4\x83 \xc3\xaen Monitorul Oficial nr. 416 din 15 octombrie 1998._NEWLINE_Descrierea stemei: Stema jude\xc8\x9bului Gala\xc8\x9bi se compune dintr-un scut ro\xc8\x99u, \xc3\xaenc\xc4\x83rcat cu o ancor\xc4\x83 de aur, av\xc3\xa2nd un otgon alb-negru, \xc3\xaenf\xc4\x83\xc8\x99urat pe bra\xc8\x9bul s\xc4\x83u vertical; \xc3\xaen dreapta \xc8\x99i \xc3\xaen st\xc3\xa2nga ancorei se afl\xc4\x83 c\xc3\xa2te o stea de aur._NEWLINE_Semnifica\xc8\x9bia elementelor \xc3\xaensumate: Simbolizeaz\xc4\x83 cadrul natural, comer\xc8\x9bul \xc8\x99i activitatea naval\xc4\x83 desf\xc4\x83\xc8\x99urat\xc4\x83 de localnici \xc3\xaen aceast\xc4\x83 regiune a Dun\xc4\x83rii de Jos.\n_START_SECTION_\nProfilul economic\n_START_PARAGRAPH_\nJude\xc8\x9bul Gala\xc8\x9bi, al patrulea mare centru industrial al Rom\xc3\xa2niei, are ca ramuri economice principale: -industrie si constructii: 43% -servicii: 38% -agricultura, silvicultura si exploatari forestiere:19%'